**ILMASTONMUUTOS ON AIKAMME SUURIMPIA TERVEYSUHKIA**

Ilmastonmuutos aiheuttaa sään ääri­ilmiöitä, merenpinnan nousua ja puhtaan veden puutetta, jotka uhkaavat miljoonien ihmisten turvalli­suutta ja terveyttä. Maapallon ilmakehä on lämmennyt jo keskimäärin yhden asteen, ja uhkakuvat merijään sulamisesta ja luonnonkatastro­feista ovat jo todellisuutta.

YK:n ilmastopaneeli IPCC:n tuoreen raportin mukaan nopeilla ja laa­jamittaisilla toimenpiteillä pystymme kuitenkin vielä rajoittamaan ilmastonmuutoksen aiheuttamaa tuhoa merkittävästi. Kääntämällä päästöjen kehitys nopeasti jyrkkään laskuun, ja saavuttamalla globaali hiilineutraalius vuoteen 2050 mennessä, olisi yhä mahdollista pysäyt­tää lämpeneminen 1,5 asteeseen. Näin arvioidaan voitavan välttää muun muassa noin sadan miljoonan ihmisen joutumista veden puut­teeseen.

Huoli ilmastonmuutoksesta on suuri. Helsingissä 20. lokakuuta Il­mastomarssiin osallistui noin 8000 ihmistä, jotka vaativat poliitikoilta ripeää toimintaa. Eduskuntatalon portailla marssijoita odotti eri kansanedustajia ja ministereitä eri puolueista. Mielenosoituksen kool­lekutsujina oli 20 eri järjestöä, joiden joukkoon mahtui ympäristö­ ja luonnonsuojelujärjestöjen lisäksi esimerkiksi Suomen mielenterveys­seura, Suomen Nuorisoyhteistyö – Allianssi ja YK­nuoret. Myös LSV osallistui ilmastomarssiin.

Ydinsodan tapaan ilmastonmuutos on suuri globaali terveysuhka, jonka vaikutuksia pystymme rajoittamaan tehokkaasti vain ennalta­ehkäisevin toimenpitein. Ilmaston lämpenemisen hillitseminen vaatii nopeita muutoksia yhteiskunnallisella tasolla, sekä meiltä kaikilta so­peutumista ja kestäviä valintoja matkalla kohti hiilineutraalia aikakautta.

*Teksti: Line Kurki*

*Kuva: Tuuli Vuori*